"Elegie" deur HENNING PIETERSE
ELEGIE Henning Pieterse Die bougainvillaea bloei 'n vrolike rooi, het jy die dag gesê voor jy weg is. Ook: ek verstaan jou nie. Verstaan jou nie. Langsaan het spreeus die pruimboom kaal gesteel. Hulle het soos ek dit nie verstaan nie. Die formasies van voëls in die rooi middae kon ek natrek en die niks bewonder. Tussendeur het jy laat weet van bloed wat opdroog. Droë blomme kon ek nooit begryp nie. Op 'n dag vat die jakaranda blou vlam by die venster sonder dat hy dit verstaan. Toe was die bougainvillaea uitgebloei. Sy hang, sonder om te verstaan, tussen spreeus in die jakaranda.